Tampereen ratikasta tuleekin monivärinen – Viisi vaunua peitetään teippauksilla

Kaikista Tampereella ajavista ratikkavaunuista ei tulekaan punaisia. Tampereen Raitiotie Oy:n mukaan jopa viisi vaunua päällystetään kokoteippauksilla. Ensimmäiset mainokset ratikoissa nähdään, kun kaupallinen koeliikennöinti aloitetaan huhtikuun alussa vuonna 2021. Mainostilan myynti alkaa tänä keväänä. Jääkö punaista väriä ollenkaan näkyviin, toimitusjohtaja Pekka Sirviö Tampereen Raitiotie Oy:stä? – Riippuu mainoksesta, mutta periaatteessa mainos voi peittää vaunun ulkopinnan kokonaan. Helsingissä tällaisia yliteipattuja raitiovaunuja on ollut, ja kuvista saa hyvän käsityksen, millaisia ne voivat olla. Peitetäänkö ikkunat mainoksilla? – Laseista saa peittää vain osan ja senkin hyvin hillitysti. Teippaus saa peittää enintään 30 prosenttia vaunun sivuikkunoista. – Lisäksi sivuikkunoissa teippaus ei saa olla keskikolmanneksella, eli niin sanotulla katselukorkeudella sellainen, että se peittää istuvan matkustajan näkyvyyden ulos koko tai lähes koko ikkunan leveydeltä. Tarkoitus on, että matkustajille ei tule haittaa teippauksista. Ajavatko kokoteipatut vaunut tiettyyn aikaan päivästä ja tiettyjä pysäkkivälejä? – Eivät aja. Ne ovat normaaleja vaunuja. Meillä kaikki vaunut kiertävät kaikilla pysäkeillä ja kaikissa vuoroissa. Paljonko liikenteeseen jää punaisia vaunuja? – Vaunuja tulee 19 kappaletta. Kolmen mainoksilla teipattavan vaunun lisäksi yksi vaunu varataan kaupunkimarkkinointia varten ja yksi taidetta varten. Myös nämä kaksi vaunua voivat olla kokonaan teipattuja. Loput eli 14 vaunua jää siis kokonaan punaisiksi. Niihin ei tule ollenkaan mainoksia. Millaista taidetta vaunuihin tulee? – Taitelijat valitaan raitiotien taideohjelman kautta, ja he päättävät taiteesta. Mitä ratikan kyljessä saa mainostaa? – Noudatamme eettisiä periaatteita eli samoja periaatteita kuin muussakin ulkomainonnassa kaupungin alueella. Millaista mainontaa ratikan matkustamoon tulee? – Ratikan sisälle tulee kuusi digitaalista näyttöä. Mainosten lisäksi niillä näytetään säätiedotuksia, uutisia sekä kaupungin ja joukkoliikenteen tiedotteita. Paljonko ratikkamainonnasta tulee rahaa kassaan? – Noin 350 000 euroa vuodessa. Osuus ei ole merkittävä liikennöinnin kokonaiskustannuksista.